Na podlagi 4. in 9. člena Zakona o društvih, ki je bil objavljen v Uradnem listu RS številka 64/2011 z dne 12.08.2011, je zbor članov Tenis kluba Marija Gradec Laško na svoji seji dne 18.06.2014 sprejel naslednji temeljni akt:

**STATUT**

**Tenis kluba Marija Gradec Laško**

1. ***SPLOŠNE DOLOČBE***
	1. člen

Ime društva je Tenis klub Marija Gradec Laško (v nadaljevanju besedila: društvo) s sedežem v Marija Gradcu. Društvo ima svoj žig, ki je okrogle oblike in vsebuje napis Tenis klub Marija Gradec Laško. Skrajšano ime je TK Mag.

2. člen

Društvo je pravna oseba zasebnega prava, ima svoj transakcijski račun, preko katerega posluje. Sedež društva je v Marija Gradcu 29 Laško.

3. člen

Društvo je prostovoljno, samostojno, nepridobitno združenje fizičnih oseb, katerih dejavnost je športna igra tenis. Namen delovanja društva je omogočanje in razvijanje teniške športno-rekreativne in tekmovalne dejavnosti za otroke in odrasle na območju občine Laško in širše.

4. člen

Društvo lahko sodeluje z drugimi organizacijami v Republiki Sloveniji in tujini, ki delujejo na področju teniškega tekmovalnega športa in rekreacije in prispevajo k razvoju njegove in sorodnih dejavnosti. Društvo lahko samostojno sodeluje ali se včlani v mednarodne domače in tuje organizacije, ki imajo podobne namene in cilje.

5. člen

Delo društva in njegovih organov je javno. Svoje člane društvo obvešča:

* s pravico vpogleda članov v zapisnike organov društva,
* preko sredstev javnega obveščanja,
* preko društvene spletne strani,
* z obvestili na oglasni deski,
* preko elektronske pošte.

Širšo javnost društvo obvešča o svojem delu tako, da na svoje seje, okrogle mize ali tiskovne konference vabi predstavnike organov, ustanov, organizacij in sredstev javnega obveščanja. Za zagotovitev javnosti dela in dajanje točnih informacij o delu društva je odgovoren predsednik društva. Javnost se izključi, kadar se obravnavajo vprašanja, ki posegajo v človekovo osebno dostojanstvo in integriteto, ali kadar tako soglasno sklenejo člani upravnega odbora.

***II. NAMEN, CILJI IN DEJAVNOST DRUŠTVA***

6. člen

Namen društva je spodbujati, organizirati in uresničevati svoje skupne interese in aktivnosti na področju športa nasploh, zlasti pa tenisa. Svoj namen in cilje uresničuje društvo z izvajanjem naslednjih nalog:

* interesna športna teniška vzgoja predšolskih in šoloobveznih otrok ter mladine
* športna teniška vzgoja otrok in mladine, usmerjene v kakovostni in vrhunski šport
* programi športne teniške rekreacije za odrasle
* programi kakovostnega teniškega športa
* organiziranje medobčinskih in občinskih teniških tekmovanj in športno-promocijskih prireditev
* šolanje in izpopolnjevanje strokovnega kadra (trenerji, sodniki) s področja tenisa
* vzdrževanje teniške infrastrukture, športnih rekvizitov in opreme
* drugo.
	+ - 1. ***ČLANSTVO***

7. člen

Članstvo v društvu je prostovoljno. Društvo ima redne in izredne člane.

8. člen

Redni član društva lahko postane vsak, ki se ljubiteljsko ali aktivno ukvarja s tenisom ali je kako drugače pri svojem delu povezan s tem področjem. Kdor želi postati redni član društva, mora upravnemu odboru, ki končno odloča o sprejemu člana v društvo, predložiti pristopno izjavo, v kateri izrazi željo postati član društva in se zaveže, da bo deloval v skladu s statutom društva in drugimi pravnimi akti društva. Član društva lahko postane tudi oseba od 7. do dopolnjenega 15. leta starosti, vendar mora v tem primeru pred njenim vstopom v društvo pisno soglasje podati njen zakoniti zastopnik. Če se v društvo včlani mladoletna oseba do dopolnjenega 7. leta starosti, podpiše pristopno izjavo njen zakoniti zastopnik.

9. člen

Redni člani društva imajo volilno in glasovalno pravico, ki v letu občnega zbora dopolnijo 15 let in imajo plačano članarino.

10. člen

Pravice rednih članov so:

* da sodelujejo v aktivnostih društva,
* da volijo in so voljeni v organe društva,
* da enakopravno izražajo svoje predloge in sugestije glede vprašanj, o katerih razpravlja in odloča društvo,
* da pri uresničevanju svojih pravic uporabljajo društvene prostore in ostale tehnične zmogljivosti,
* da so seznanjeni s programom in poslovanjem društva ter njegovim finančno materialnim poslovanjem,
* da imajo pravico do zagovora o vseh vprašanjih, ko se razpravlja o njegovih odgovornostih,
* do pritožbe zoper odločitve organov društva.

11. člen

Dolžnosti rednih članov so:

* da spoštujejo statut in druge akte ter sklepe organov društva,
* da aktivno sodelujejo in s svojim delom prispevajo k uresničevanju ciljev in nalog društva,
* da vestno upravljajo in odgovorno ravnajo z društvenimi sredstvi,
* da s svojim vedenjem ohranjajo ugled in veljavo društva,
* da redno plačujejo članarino,
* da volijo in so voljeni v organe društva.
	1. člen

Izredni člani društva so podporni člani in častni člani društva.

13. člen

Podporni član društva lahko postane pravna ali fizična oseba, ki društvo materialno podpira. Dolžnost podpornega člana je, da letno društvu nakaže vsaj minimalni znesek, ki ga določi upravni odbor društva. Podpornemu članu ni treba izpolnjevati dolžnosti, ki jih morajo izpolnjevati redni člani, in nima pravic, ki jih imajo redni člani. Podporni član ob poravnavi letnega prispevka prejme račun oziroma potrdilo o plačilu. Društvo vodi evidenco podpornih članov.

Izvršni odbor lahko zavrne podporno članstvo, če gre za osebo, ki s svojimi dejanji daje negativni zgled članom društva, ter mu vrne njegov prispevek, če je to mogoče.

14. člen

Naziv častnega člana društva lahko dobi član (ali tudi nečlan) društva, ki ima posebne zasluge za razvoj in uspešno delo društva. Naziv častnega člana podeljuje občni zbor na predlog upravnega odbora. Če oseba, ki se ji podeli naziv častnega člana, ni član društva, nima pravice odločanja. Častni član ne plačuje članarine.

15. člen

Član društva lahko postane pod enakimi pogoji tudi tuji državljan, če izkaže, da ima v Republiki Sloveniji stalno ali začasno bivališče.

16. člen

Članstvo v društvu preneha:

* s prostovoljnim izstopom,
* s črtanjem,
* z izključitvijo,
* s smrtjo.

Član prostovoljno izstopi iz društva, če upravnemu odboru pošlje pisno izjavo o izstopu. Člana iz članstva črta upravni odbor, če ta kljub opominu ne plača članarine v tekočem letu. Član je lahko izključen iz društva, če huje krši določila Statuta društva. O izključitvi člana odloča disciplinska komisija. Dokončno odločitev o črtanju ali izključitvi iz članstva sprejme zbor članov društva.

***IV. ORGANI DRUŠTVA***

17. člen

Organi društva so:

* zbor članov kluba (v nadaljevanju besedila: občni zbor),
* upravni odbor,
* nadzorni odbor,
* disciplinska komisija.

OBČNI ZBOR

18. člen

Občni zbor je najvišji organ društva, ki ga sestavljajo vsi člani, ki so v letu zbora dopolnili 15 let. Občni zbor je reden in izreden.

19. člen

Redni občni zbor je sklican enkrat letno, predvidoma do konca meseca marca. Sklicuje ga upravni odbor najmanj 15 dni pred dnevom sklica z javno objavo dnevnega reda. Občni zbor odpre predsednik društva, v njegovi odsotnosti podpredsednik društva, in ga vodi, dokler občni zbor ne izvoli delovnega predsedstva. Poleg tega občni zbor izvoli še zapisnikarja in dva overovatelja zapisnika, po potrebi pa tudi volilno komisijo, kandidacijsko komisijo, verifikacijsko komisijo in druge delovne organe.

20. člen

Izredni občni zbor lahko skliče upravni odbor ali nadzorni odbor, lahko pa se skliče tudi na zahtevo tretjine članov društva. Izredni občni zbor se skliče najmanj 30 dni pred dnevom sklica, z objavo dnevnega reda. Na zahtevo upravičenih sklicateljev izrednega občnega zbora mora upravni odbor sklicati le–tega najpozneje v 15 dneh po prejemu zahtevka, v nasprotnem primeru pa ga lahko skličejo sklicatelji sami.

21. člen

Občni zbor sestavljajo vsi redni člani. Občnemu zboru smejo prisostvovati vsi, ki so ali želijo biti neposredno ali posredno povezani z delovanjem društva, vendar imajo le

pravico posvetovalnega glasu, ne morejo pa glasovati ter odločati o zadevah, o katerih sklepa občni zbor.

22. člen

Občni zbor je sklepčen, če je navzočih najmanj polovico tistih, ki imajo pravico odločanja. Če ob predvidenem času začetka občnega zbora le-ta ni sklepčen, prične z delom 15 minut kasneje, če je prisotnih vsaj 10(deset) članov.

Občni zbor sklepa z večino prisotnih glasov članov kluba, ki imajo glasovalno in volilno pravico. Če se odloča o spremembi pravil ali o prenehanju delovanja društva, je potrebno, da za to glasuje najmanj dve tretjini navzočih članov. Način glasovanja (javno ali tajno) določi občni zbor. Ko se glasuje o razrešnici organov društva, ne morejo o tem glasovati člani organov društva. O delu občnega zbora se piše zapisnik, ki ga podpišejo delovni predsednik, dva overovatelja zapisnika ter zapisnikar.

23. člen

Pristojnosti rednega občnega zbora:

* sprejema, dopolnjuje in spreminja statut in druge akte društva,
* določa smernice delovanja društva in sprejema programe dela,
* razpravlja o delu vseh ostalih organov društva,
* sprejema vsebinske in finančne programe dela,
* sprejema poročila o delu vseh organov društva in o finančno-materialnem poslovanju društva v preteklem obdobju,
* voli in razrešuje predsednika in ostale člane UO, nadzornega odbora in disciplinske komisije,
* daje priznanja, pohvale in nagrade, imenuje častne člane društva,
* odloča o pritožbah zoper odločitve upravnega odbora in disciplinske komisije, odloča o prenehanju ali združitvi društva,
* odloča o nakupu in prodaji nepremičnin,
* odloča o drugih zadevah, ki jih predlagajo organi in člani društva v skladu z namenom in cilji društva.

24. člen

Izredni občni zbor odloča le o vprašanju, zaradi katerega je sklican.

25. člen

Sklepi rednega ali izrednega občnega zbora so obvezni za vse člane in organe društva.

UPRAVNI ODBOR

26. člen

Upravni odbor je operativno izvršilni organ društva, ki ga sestavlja 7 članov društva, ki jih je izvolil občni zbor. Sestavljajo ga predsednik ter šest izvoljenih članov. Mandatna doba članov upravnega odbora je štiri leta. Člani upravnega odbora na prvi seji na predlog predsednika izmed sebe izvolijo podpredsednika društva, tajnika in blagajnika. Naloge blagajnika in tajnika lahko opravlja ista oseba.

27. člen

Upravni odbor se sestaja po potrebi. Seje sklicuje predsednik po lastni presoji ali na zahtevo tretjine članov upravnega odbora. Če predsednik ne skliče seje, lahko to storijo prizadeti člani upravnega odbora sami.

28. člen

Pristojnosti upravnega odbora so:

* izvaja sklepe občnega zbora,
* pripravlja poročila o delu in sklicuje občni zbor, pripravlja predloge za splošne akte društva,
* določa višino letne članarine,
* pripravlja in sestavlja predlog za finančni načrt in zaključni račun, pripravi predlog programa dela,
* vodi posle, ki zadevajo evidenco članov društva, upravlja s premoženjem društva,
* ustanavlja in ukinja komisije društva,
* uresničuje druge naloge, ki izhajajo iz aktov društva in naloge, ki mu jih še dodatno naloži občni zbor.

Upravni odbor je za svoje delo odgovoren občnemu zboru.

29. člen

Upravni odbor dela na sejah, ki jih sklicuje predsednik društva, v njegovi odsotnosti pa podpredsednik društva. Upravni odbor sprejema veljavne sklepe, če je navzočih več kot polovica njegovih članov. Veljavne sklepe sprejema z večino glasov prisotnih. V primeru sodega števila prisotnih članov, odloči glas predsednika. Upravni odbor lahko za lažje, hitrejše in strokovnejše izpolnjevanje nalog imenuje komisije. Naloge, število članov in predsednika komisij določi upravni odbor. Člani komisije so lahko le člani društva. Za svoje delo so komisije odgovorne upravnemu odboru. Izjemoma lahko društvo povabi k sodelovanju pri delu komisije zunanje sodelavce.

NADZORNI ODBOR

30. člen

Nadzorni odbor spremlja delo upravnega odbora in drugih organov društva ter opravlja nadzor nad finančno materialnim poslovanjem društva. Odbor sestavljajo trije zaslužni člani, ki jih izvoli občni zbor za dobo štirih let. Med seboj izvolijo predsednika. Člani nadzornega odbora ne morejo biti obenem tudi člani upravnega odbora. Člani nadzornega odbora lahko sodelujejo na sejah upravnega odbora, ne morejo pa odločati. Nadzorni odbor je sklepčen, če sta na seji prisotna vsaj dva člana. Veljavne sklepe sprejema z večino prisotnih. Enkrat letno nadzorni odbor poroča občnemu zboru. Za svoje delo je odgovoren občnemu zboru.

DISCIPLINSKA KOMISIJA

31. člen

Disciplinska komisija odloča na I. stopnji o disciplinskih prestopkih in kršitvah članov društva. Sestavljena je iz treh članov, ki jih izvoli občni zbor za dobo štirih let. Izmed sebe izvolijo predsednika. Disciplinska komisija vodi postopek in izreka disciplinske ukrepe po disciplinskem pravilniku. Zoper sklep disciplinske komisije ima prizadeti član pravico pritožbe na občni zbor, ki dokončno odloči o zadevi.

Disciplinske kršitve, ki jih obravnava disciplinska komisija, so naslednje:

* kršitve določb statuta in drugih društvenih aktov,
* nevestno in lahkomiselno sprejemanje in izvrševanje sprejetih zadolžitev in funkcij v društvu,
* ne izvrševanje sklepov organov društva,
* dejanja, ki kakorkoli škodijo ugledu društva.

Disciplinski ukrepi so:

* opomin,
* denarna kazen,
* suspenz,
* izključitev.

PREDSEDNIK DRUŠTVA

32. člen

Predsednik zastopa in predstavlja društvo pred državnimi in drugimi organi in organizacijami v državi in v tujini. Predsednik društva je hkrati tudi predsednik upravnega odbora in ga izvoli občni zbor za dobo štirih let. Predsednik je odgovoren za delovanje društva v skladu s statutom in pravdnim redom Republike Slovenije. Za svoje delo je odgovoren občnemu zboru in upravnemu odboru. V njegovi odsotnosti ga nadomešča podpredsednik ali tajnik kluba.

ČLANI ORGANOV DRUŠTVA - FINANČNO NADOMESTILO ZA DELO

33. člen

Pravice in dolžnosti organov društva so častne. Za svoje delo v organih društva člani praviloma ne prejemajo plačila, upravičeni pa so do povračila nastalih stroškov (kilometrina, dnevnice, itd.), in sicer v skladu z zakonodajo RS. Le za izredne dosežke in požrtvovalnost, ki jo član društva pokaže pri svojem delu, lahko upravni odbor prizna takemu članu ustrezno nagrado.

TAJNIK DRUŠTVA

34. člen

Za opravljanje strokovno tehničnega in administrativnega dela ter za koordinacijo med organi društva skrbi tajnik društva, ki ga izvoli upravni odbor za dobo štirih let. Za svoje delo je odgovoren občnemu zboru in upravnemu odboru.

MANDATNA DOBA ČLANOV ORGANOV DRUŠTVA

35. člen

Mandatna doba predsednika je štiri leta z možnostjo enkratne ponovne izvolitve.

Drugi člani organov društva so lahko izvoljeni večkrat zapored.

Člani društva imajo pravico, da še pred potekom mandatne dobe dajo predlog (z ustrezno obrazložitvijo) za razrešitev katerega koli člana organov društva, če obstajajo utemeljeni razlogi, ki kažejo na to, da posamezni član ne dela v skladu s pravili in sprejeto usmeritvijo društva. Predloge za razrešitev članov upravnega odbora (vključno s predsednikom in podpredsednikom) obravnava občni zbor in o njem tudi dokončno odloča, za ostale funkcionarje pa predlog obravnava in o njem dokončno odloči upravni odbor društva.

***V. FINANČNO – MATERIALNO POSLOVANJE***

36. člen

Društvo razpolaga s finančnimi sredstvi v skladu s programom in letnimi finančnimi plani, ki jih sprejme občni zbor. Na rednem občnem zboru člani vsako leto obravnavajo in sprejmejo zaključni račun.

37. člen

Viri prihodkov:

* članarina,
* prihodki z naslova materialnih pravic in dejavnosti društva, darila in volila,
* prispevki donatorjev in sponzorjev,
* javna sredstva (proračun),
* drugi viri.

38. člen

Če društvo pri opravljanju svoje dejavnosti ustvari presežek prihodkov nad odhodki, ga mora porabiti za izvajanje dejavnosti, za katero je bilo ustanovljeno. Vsaka delitev premoženja med njegove člane je nična.

39. člen

Društvo ima premično in nepremično premoženje, ki je kot last društva vpisana v inventarno knjigo.

40. člen

S premoženjem društva upravlja upravni odbor. Premičnine se lahko nakupijo ali odtujijo tretjim osebam le na podlagi sklepa seje upravnega odbora. O nakupu in odtujitvi nepremičnin društva odloča občni zbor društva.

41. člen

Finančno in materialno poslovanje mora biti v skladu z veljavnimi predpisi s tega področja. Finančne in materialne listine podpisujeta vedno dve odgovorni osebi. Odgovorne osebe so predsednik, podpredsednik in tajnik društva. Blagajnik opravlja finančno in materialno poslovanje v skladu s pravilnikom o računovodstvu, v katerem tudi določi način vodenja in izkazovanje podatkov o finančno-materialnem poslovanju društva, ki mora biti v skladu s računovodskimi standardi za društva.

42. člen

Delo blagajnika je javno. Vsak član društva ima pravico vpogleda v finančno materialno dokumentacijo in poslovanje društva.

43. člen

Finančno poslovanje društva se odvija preko transakcijskega računa, odprtega pri Banki Celje, izpostava Laško in Deželni banki Slovenije izpostava Laško.

***VI. PRENEHANJE DELOVANJA DRUŠTVA***

44. člen

Društvo preneha delovati:

* po volji članov, s sklepom občnega zbora z dvotretjinsko večino navzočih članov, s stečajem,
* po samem zakonu.

V primeru prenehanja društva preide premoženje društva društvu, ki bo ustanovljeno z namenom nadaljevanje teniške tradicije Laškem. Neporabljena proračunska sredstva se vrnejo proračunu.

**VII. KONČNE DOLOČBE**

45. člen

Za sprejemanje sprememb in dopolnil tega statuta je pristojen zbor članov. Spremembe in dopolnitve statuta se sprejemajo na enak način, kot se sprejema statut.

46. člen

Ta statut je sprejel zbor članov na svojem ustanovnem zboru dne 18.6.2014 in začne veljati takoj po njegovem sprejetju.

Laško, 18.6.2014

Predsednik Tenis kluba

Marija Gradec Laško